Kampeer rondom Addo
This entry was posted by czb1972 on October 15, 2014 at 6:07 am
Deur Charles J. Fourie
| in op Reis, Mark toe!
Naas die Krugerwildtuin en die Kgalagadi-oorgrenspark, is die Addo- nasionale olifantpark die grootste, en ook een van die gewildste trekpleisters in die Oos-Kaap vir kampeerders en toeriste wat dié wêreld wil besoek om na die wild te kom kyk.
Wat die park nog meer imposant maak, is dat jy hier nie net die Vyf Grotes gaan teëkom nie, maar die ‘sewe grotes’ wat die noordkapperwalvis en die witdoodshaai insluit, aangesien die Woody Cape-deel van die park tot by die see loop.
Ons loer vandeesmaand na ŉ paar gewilde kampeerterreine rondom die Addo- nasionale olifantpark, en ook nader aan die see rondom Port Elizabeth waar jy ŉ gerieflike en veilige staanplek vir jou tent en karavaan saam met die gesin by ŉ verskeidenheid van vakansie-oorde sal vind.
Kampeerwenk: Die Addo- nasionale olifantpark en omgewing is ŉ malariavrye gebied, maar wees daarvan bewus dat muskiete en ander insekte lastig kan wees. Geen sitrusvrugte word in die wildgebied van die park toegelaat nie. Jy het ook nie ŉ 4×4 nodig om in die omgewing te reis nie. Neem ŉ grondseil vir jou tent saam.
ADDO- NASIONALE OLIFANTPARK
Die park se grondgebied beslaan ŉ allemintige 1 642km, en hoewel dele van die park tussenin plaasgrond omvat, is die plan om die park met nóg 3 600km uit te brei sodat al die los stukke deel word van een aaneenlopende park. Boonop word die grootste duineveld in die Suidelike Halfrond ook hier aangetref.
Vir die kampeerder is Addo ŉ wildverkenningsparadys waar jy alles vanaf olifante, renosters, leeus, hiënas, talle bokspesies en vlakvarke en nogmaals vlakvarke sal teëkom. Dis ook hier waar jy die vlerklose Addo-miskruier sal raakloop, so hou jou wiele weerskante van die olifantmis, en wees op die uitkyk vir die park se rare inwo-ners wat grondlangs skoffel.
Die kampeerterrein by die hoofkamp lê in een hoek van die park en dit is dus ’n goeie plan om jou daaglikse wildkykrit in twee skofte te verdeel. Vroegoggend vir die westelike deel en die middag vir die oostelike deel. Die park het nie piekniekplekke nie, maar daar’s drie rusplekke in die wildgebied waar jy uit jou motor mag klim.
Ongeveer 9km vanaf die hoofkamp is daar Kadouw, vanwaar jy die spekbome vir kilometers ver in alle rigtings kan sien. Domkrag is sowat 3km ver, en hier mag jy ook uit jou motor klim en kyk hoe die leeus hul dors kom les. En dan is daar Spekboom waar jy die enigste toilette in die park se wildgebied sal vind.
Die park is binne trefafstand, sowat 30km, vanaf Port Elizabeth, en is ook naby genoeg om die omliggende dorpe van Addo, Kirkwood, Grahamstad en die Baviaanskloof-natuurgebied, asook die Gamtoos- en Sondagsrivier-valleie te verken.
Die kampeerterrein is geleë by die hoofkamp en bied gerieflike staanplekke, meestal op turfgrond, so neem maar die grondseile saam. Daar is gedeelde ablusiegeriewe vir mans en dames, asook ŉ kombuis wat kampeerders deel waar jy kos op die stoof kan maak, en jou skottelgoedjies en klere kan was. Elke staanplek het sy eie 220 volt-kragpunt.
Die karavaanstaanplekke is lekker groot, maar as jy in die tentkampeer-area gaan tent opslaan, is jy beperk tot ŉ staanplek van 3.5m x 4.5m. SANParke wat die park bestuur, bied ook ander akkommodasie in die park wat chalets en luukse oornag-tente insluit. Onthou die hektye vir toegang tot die wildgebied van die park gedurende die wintermaande is 6.30 vm. en 5.30 nm.
• Restaurant met kroeg • Voorraad- en toeristewinkel • Natuurlike wild- en voëlkyk • Beligte drinkwatergat • Olifantsafari’s • Perderitte • Begeleide wildritte
Lesersmening: Gaan Julie by Addo-hoofkamp kampeer vir die naweek saam met vriende – Jan Hugo | Addo-olifantpark!!! Whoop!! – Amelda Winterbach Beukes | In die Addo-olifantpark. Dis asemrowend mooi en vreedsaam – Tanyia Hugo
Vir meer inligting besoek – www.sanparks.org/parks/addo/camps/addo/
Hierdie lieflike oord met sy kampeerterrein vind jy in die pragtige Sondagsriviervallei naby Kirkwood. Dis geleë teen die oewer van die Son-dagsrivier op ‘n funksionerende sitrusplaas, en is die ideale wegbreekplek vir die gesin met hope aktiwiteite vir die jongspan. Dis ook slegs 25 minute se ry vanaf Addo- nasionale olifantpark en net 10 km vanaf die Addo 4×4-roete. Jy kan ook jou troeteldier saamneem indien jy vooraf reëlings met die eienaar, Johan Swart, tref. Om hier uit te kom vanaf Kirkwood, vat jy die R336 na Graaff-Reinet. Draai links op grondpad 7 km uit die dorp voor die kanaalbrug. Draai regs by die 4-rigtingstop, en volg die Sitrus-oewer-aanwysingsbordjies.
Die kampeerterrein bestaan uit 25 kampplekke en ŉ maksimum van 4 persone word per staanplek toegelaat. Al die staanplekke het grasbedekking en die meeste het skaduweebome waaronder jy jou tent kan opslaan. Daar is elektrisiteit vir karavaankragpunte. Ablusiegeriewe is ingerig vir mans en dames met warmwaterstorte. Daar is ook ŉ gemeenskaplike lapa met ŉ yskas, mikrogolf, ketel, 2-plaatstoof, ŉ kroeg en heerlike saam-braai-area. Die rivier is toeganklik vanaf die kampeerterrein. Hulle bied ook selfsorgeenhede vir meer gerief, of as jy jou tent vergeet het.
• Kroeg en braai-lapa • Visvang en kanovaarte • Verskeie stap-roetes langs rivier • Pretpark vir die kinders • Nabygeleë 9-putjie-gholfbaan • 4×4-roetes op aanliggende plase
Lesersmening: Sitrus-oewer, Kirkwood – Ursula v.d. Schyff Kemp
Langs die rivier by Sitrus-oewer (paling te gat ) – Michelle GouwsMichelle
Sitrus-oewer! – Janus Greyling
Vir meer inligting besoek – www.greateraddo.com/sor/sor.html
Hierdie alles-in-een rustige vakansie-oord is geleë op een van die oudste sitrusplase in die omgewing, en is ook gerieflik naby al die besiens-waardighede rondom Addo. Die oord word al 15 jaar lank bedryf deur die eienaars Thurston en Magda Whittle, en bied verblyf aan kampeerders, bed-en-ontbyt-toeriste, asook ‘backpackers’. Hulle is maar minute ver per motor vanaf die Crocodile Ranch, Schotia Safaris, en die immer gewilde Shamwari, wat ook bekend is as een van die beste private wildparke in Suid-Afrika. Die tuin by Homestead is ŉ lushof en bekend vir die Jakaranda-boom wat al meer as ŉ 100 jaar oud is, waaronder jy sielsrus van die stadsgeraas sal vind.
Die kampeerterrein het slegs 15 staanplekke wat op grasperk en onder skadubome geleë is. Daar is netjiese skoon ablusiegeriewe vir mans en dames asook braaiplekke en kragpunte. Hulle bied ook twee karavane aan wat lekker weggesteek is in die pragtige tuin, en ten volle toegerus is. Selfsorgakkommodasie is ook beskikbaar in die hoofhuis wat bed en ontbyt insluit, asook kamers vir ‘backpackers’ wat bekostigbare verblyf soek.
• Restaurant en kroeg • Voëls en wild • Staproetes op die plaas • Begeleide wildtoere • 4×4-roetes
Lesersmening: The Homestead is lekker rustig en veilig – Erna Kleyn
The Homestead beste! – Niel Vermaak
Vir meer inligting besoek – www.homesteadbnb.co.za
Die oord is bekend as ŉ watersport- en natuurliefhebbersparadys en is slegs 3 km van die Matyholweni-ingang tot die Addo- nasionale olifantpark. Die oord is geleë op die oewer van die Sondagsrivier, en omring met Oos-Kaapse natuurskoon en voetslaantoegang tot die wit strande en duine wat aan die see grens. As jy ŉ watersport-entoesias is, sal Pearson-oord aan al jou verwagtinge voldoen. Hier kan jy met jou boot, waterponie, kano en ander watersporttoerusting na hartelus baljaar. Dis veral ŉ gewilde vakansieplek vir gesinne met kinders. Hulle bied ook riviervaarte en hengeluitstappies aan, en in die wintermaande kan jy die walvisse en dolfyne vanaf die strand besigtig.
As jy hier kom kampeer, hoef jy omtrent net jou tent of karavaan saam te bring want die oord het al die geriewe en toegang tot wat ook al jy nodig het om aan te koop. Daar is 150 lekker groot staan-plekke vir karavane en tente waarvan 48 van die staanplekke elk sy eie kragpunt het, en daar is ook talle waterpunte. Die netjiese ablusiegeriewe maak voorsiening vir die hele gesin met warmwaterstorte en ook baddens vir gestremdes. ŉ Kombuis met alle geriewe vir kosmaak, opwas en stryk is ook beskikbaar aan alle kampeerders. Jy kan ook jou boot sommer duskant die kampeerterrein in die water laat op die Sondagsrivier.
• Garage met petrol en diesel • Verskeie nabygeleë restaurante • Swembad en speelraam • Vermaakkamer vir die kinders • Huur van waterponies en kano’s • Spar-supermark • Poskantoor • Drankwinkel • Banke.
Lesersmening: Pearson Caravan Park by Colchester – Penny Lovemore Pearson Park, Sundays River is the best – Pierre en Madelein Deysel
Vir meer inligting skakel – www.pearsonpark.co.za
The post Kampeer rondom Addo appeared first on Die Nuus in Afrikaans – Koerant.co.za.
Die wêreldbekende Sylvester die ...
Presidensie waarsku teen ‘n bedrogspul rondom die geld wat Zuma moet terugbetaal
Die Presidensie het gewaarsku teen ...
Tags: Addo, Kampeer, rondom
Ampie – Ek Sal
Gippy Grewal Song Fuel
Light Kardo Band Lyrics – Badshah